浯溪中興頌碑
作者：王之望
朝代：宋

paragraphs: 蜀日既衰洛日亡，前星靈武騰光芒。
元功百戰兩京復，萬里阿瞞歸故鄉。
干戈紛紛遍四海，浯碑已立湘江旁。
太師艱難喜粗定，作此大字龍鸞翔。
紙摹縑搨四百載，家家傳寶踰琳琅。
唐文中世未變古，燕許偶儷爲班揚。
次山之文可也簡，此頌未追周魯商。
祿山滔天等窮澆，春秋之法誅無將。
騁兵二字斥邊將，此語豈足懲姦强。
末篇三章頗辭費，筆力不復能鏗鏘。
磨崖勒銘亦何有，反復自贊乃爾詳。
向來各人過許與，舉世附和無雌黄。
淮西仆碑無墨客，惜哉不得逢鍾王。